b'\n_START_ARTICLE_\nHillbilly\n_START_PARAGRAPH_\nHillbilly er et kallenavn p\xc3\xa5 innbyggere i spredtbygde skog- og fjellomr\xc3\xa5der i USA, s\xc3\xa6rlig Appalachene og Ozarkfjellene. Det er ogs\xc3\xa5 brukt om oldtimemusikk (hillbillymusikk, \xc2\xabmountain music\xc2\xbb), dvs. folkemusikk som kommer fra disse traktene, og som den eldste country og den tradisjonelle bluegrass er utviklet fra. Den ble gjerne spilt av \xc2\xabstring bands\xc2\xbb med fele, banjo og gitar, selv om ogs\xc3\xa5 andre instrumenter var i bruk. Til de mest kjente eksponentene for hillbillymusikk i 1920-\xc3\xa5rene regnes Charlie Poole and The North Carolina Ramblers, og Gid Tanner and his Skillet Lickers._NEWLINE_Uttrykket er en stereotyp betegnelse, og kan oppfattes som nedsettende. I USA forbindes det ofte med fattige og kranglete (fjell-)folk med lav utdannelse, mange barn og h\xc3\xb8yt forbruk av whiskey, ofte ogs\xc3\xa5 med ulovlig fremstilling av whiskey (\xc2\xabmoonshining\xc2\xbb). Tegneseriefiguren Sn\xc3\xb8fte Smith fremstilles som en typisk hillbilly. Av lignende st\xc3\xb8pning er familien Darling fra 1960-\xc3\xa5renes Andy Griffith-show. Familien bestod av bluegrasskvartetten The Dillards, den unge skuespilleren Maggie Peterson og en husfar som fors\xc3\xb8kte \xc3\xa5 drikke whiskey i takt med musikken. Men noen b\xc3\xa6rer hillbilly-navnet med stolthet, f.eks. bluegrassgruppen Hillbilly Gypsies.\n_START_SECTION_\nEtymologi\n_START_PARAGRAPH_\nHillbilly er antatt \xc3\xa5 v\xc3\xa6re en sammensetning av to eldre skotske uttrykk, hill-folk og billie (= fellow). At det skal ha hatt forbindelse med kong William III (1650\xe2\x80\x931702), hvis tilhengere ble kalt \xc2\xabBillie Boys\xc2\xbb, er visstnok en folkeetymologisk feil. Den litt nedlatende holdningen til Appalachenes \xc2\xabmountaineers\xc2\xbb, som ofte gjenspeiler seg i bruken av betegnelsen hillbilly, ser ut til \xc3\xa5 v\xc3\xa6re av eldre dato enn selve betegnelsen. I 1873 fikk f.eks. skribenten Will Wallace Harney publisert artikkelen A Strange Land and Peculiar People i Lippincott\xe2\x80\x99s Magazine. _NEWLINE_Betegnelsen er f\xc3\xb8rst registrert benyttet i 1892, og allerede da i litt nedsettende betydning. I juli 1892 skrev The Railroad Trainmen\xe2\x80\x99s Journal bl.a.: \xc2\xabI don\xe2\x80\x99t think It is right to hire some Hill Billy and give him the same right as I just because he was hired the same time I was.\xc2\xbb_NEWLINE_Uttrykk som \xc2\xabhillbilly music\xc2\xbb er av nyere dato, men er dokumentert tilbake til 1924. Senere er hillbilly ofte brukt synonymt med musikken. Tidsskriftet National Hill-Billy News (senere National Hillbilly News) utkom f\xc3\xb8rste gang i 1945. I Aftenposten stod betegnelsen hillbilly f\xc3\xb8rste gang p\xc3\xa5 trykk i 1953, og da var det musikken det ble siktet til.\n_START_SECTION_\nNyere avledninger\n_START_PARAGRAPH_\nEtterleddet "billy" har vist seg produktivt, vesentlig innen popul\xc3\xa6rmusikken: Rockabilly,  citybilly (musikere fra byene som spiller countrymusikk), polkabilly, psychobilly, gothabilly, punkabilly osv., samt det popul\xc3\xa6re bandet Hellbillies og sangen "Billhilly" ac citizen King.\n_START_SECTION_\nIkke bare nedsettende\n_START_PARAGRAPH_\nHoldningen til ordet \xc2\xabhillbilly\xc2\xbb var og er ikke entydig blant musikere som gjerne forbindes med \xc2\xabhillbilly-musikk\xc2\xbb. Byron Parker og hans medmusikanter i Byron Parker\'s Hillbillies (dannet i 1937) skammet seg \xc3\xa5penbart ikke over navnet. Felevirtuosen Clayton McMichen (1900-1970), som b\xc3\xa5de spilte i og gav navnet til Gid Tanners oldtime-gruppe The Skillet Lickers, mislikte derimot betegnelsen, kanskje fordi han etter hvert gikk over til andre musikksjangre. \xc2\xabGudfaren av bluegrass\xc2\xbb, Bill Monroe (1911\xe2\x80\x9396), hatet uttrykket. Han pr\xc3\xb8vde \xc3\xa5 distansere seg fra hillbilly-navnet og -utseendet da han begynte \xc3\xa5 spille med sin gruppe Blue Grass Boys i 1939. I bluegrassens barndom ble denne musikken ofte kalt \xc2\xabmountain music\xc2\xbb. Men hillbilly later ofte til \xc3\xa5 ha f\xc3\xa5tt en positiv klang nettopp innen bluegrass. Vassar Clements (1928\xe2\x80\x932005), Monroes felemester i en \xc3\xa5rrekke, kalte senere musikken sin \xc2\xabhillbilly jazz\xc2\xbb da han begynte \xc3\xa5 fusjonere bluegrass og jazz. Og senere ble det dannet grupper som Bluegrass Hillbillies, Lovesick Hillbillies Bluegrass Band og Hillbilly Gypsies._NEWLINE_Heller ikke i Norge er den nedsettende betydningen ener\xc3\xa5dende (i den grad den finnes). I 2011 ble gruppen Hayseed Dixie, som har utgitt bluegrass p\xc3\xa5 norsk \xe2\x80\x93 i Tennesse \xe2\x80\x93 kalt \xc2\xabhillbilly-rockere\xc2\xbb i et NRK-intervju, noe de ikke lot til \xc3\xa5 ta ille opp. \xc2\xabJeg tenker p\xc3\xa5 dere som Skandinavias hillbillies, sa vokalist John Wheeler\xc2\xbb. I \xc3\x85l i Hallingdal ligger \xc2\xabHillbilly Bike Park\xc2\xbb, med l\xc3\xb8yper for terrengsykling. Ogs\xc3\xa5 country-rock-gruppen Hellbillies kommer fra \xc3\x85l.'